정조 18년
甲寅十一月二十四日辰時上御誠正閣大臣備局堂上引見入侍時左副承旨洪仁浩右副承旨金啓洛同副承旨李儒慶假注書柳遠鳴事變假注書韓耆裕記注官金良倜記事官吳泰曾左議政金履素右議政李秉模左參贊洪秀輔戶曹判書沈頤之行副司直趙宗鉉吏曹判書李致中禮曹判書閔鍾顯行副司直李秉鼎李得臣李敬懋工曹判書徐鼎修刑曹判書李在學漢城判尹李時秀行副司直申大顯李漢豐吏曹參判沈煥之刑曹參判趙鎭寬副司直尹行恁副校理尹益烈以次進伏訖履素曰聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰近日冬暖太過日氣之不適豈非可悶乎履素曰歉歲冬暖有益無害已於戊戌年驗之今冬之尙今不寒可期明年之豐徵爲民事實爲多幸矣上敎秉鼎曰執義柳雲羽疏有泮儒食堂勿拘額數之請蓋食堂額數自先朝甲子年已有常定之規卿其出考謄錄可也上曰次對爲之履素曰此開城留守李冕膺狀啓也以爲本營餉還加分耗自朝家每年特許取用以補將士支放之不足者已成前例今年各倉餉還加分耗各穀五百八十三石零依近例劃給事令廟堂稟旨分付矣加分耗特許補用於將士支放不足者已成近例依狀請許施何如上曰依爲之出擧條上曰松留不爲上來乎履素曰姑不上來矣履素曰向來領府事蔡濟恭所啓以爲聞判尹以魚物廛拔去於六矣廛中之意有所陳達當此饌物極貴之時此實爲一分救弊之道有司之臣固宜斷然行之而第念通同發賣之後亂廛則革罷稅納則依舊各廛之不能無怨容或無怪臣意則使該署提調凡係不緊名色與需用之可祛者就議大臣量宜存罷爲辭而批旨有令廟堂與該署提調相議釐正後草記之命矣各廛減稅蠲役等事該署今方査櫛擧行而至於通共發賣一款本非朝令定制而始以廟堂救弊之策乃行一時權宜之政意或爲都民一分厚生之利故至今行之蓋欲試可也今此魚廛亦以試可之意許令通共發賣則自當不入於六矣廛之列分付該署卽爲充代後釐正市案何如上曰依爲之出擧條上曰所謂通同發賣之說始雖因領府事之議而伊時予則曰此非自朝家硬定法式者亦不無銷刻之慮而卿旣主張此議第爲試可云云而已矣今此魚廛一款亦何必別出擧條而但六矣廛旣在通編則其出其入不可無文跡矣魚廛旣拔之後則何廛當代入云耶頤之曰布廛稍實可以代入而姑未停當矣上曰此等微細之事不卽究竟處決每有延拖之患甚可悶矣履素曰濟州前牧使沈樂洙上疏回啓草記爲之事下敎故草記今方修正以待矣上曰入之上曰羅里浦倉之移設於羅州在何年乎戶判曾經道伯似當知之矣頤之曰臣於待罪完伯時因島民上言以七山險洋之難於船運之故果爲移設於羅州矣今見前濟牧之疏則以羅州設倉反有弊端爲言未知近來生弊之如何矣上曰其疏專以營裨之主管涼藿爲弊多端云而設倉則不爲的指某處且其疏句語頗似古文無以領解卿等則果詳閱乎營裨之主管涼藿誠有弊端則付之本邑獨無生弊之慮乎移倉後形止及近來涼藿之如何區處委折竝卽詳問於道伯從長稟處可也秉模曰頃因忠淸監司李亨元狀啓漂人問情事傳曰湖西水營所管地方漂人之來到頻數而以今番觀之無譯學其爲苟且莫甚與譯院都提擧相議別置一窠當否竝與接濟一款商量令廟堂草記稟處此外可置之處亦有之乎亦爲具由草記事命下矣往復該營則忠淸水營曾有譯學而中間權減關北之南北兵營亦皆昔有而今無如欲更議設置則忠淸水營爲緊南北兵營次之而接濟一款終無好策別設則事勢多掣兼裨則事面苟艱且湖西漂人乃是不常有之事竝姑置之何如上曰依爲之出擧條履素曰向以公用銀貨事有譯院釐弊之議而臣意則斷當以裁減使行員役中不緊名色竝與使臣裨將而或減二員或減一員則竝與譯官減額之數當爲七八人矣以其包銀盤纏均分於一行譯官則赴燕譯官似免如前艱窘之患矣上曰左相之議本自如此而予則曰正使非年老大臣則乃宗親儀賓其在優待之道使之只率親裨一人於萬里遠役者無或行不得之事乎履素曰所謂譯官無異私人則以譯替裨不必齟齬矣上曰無論如此如彼此亦微細之事而每筵輒以譯舌事爲上下酬酢豈不有損國體乎今番則卿等筵退後招問便否於譯舌中稍解事理者亦卽往復於該院都提擧以草記指一稟處可也秉模曰三十正官中減其不緊差備則渠輩所謂等第者十人作廳行中一額之減當減該廳十員渠輩則必以無所歸屬爲抑鬱而臣意則各道譯學元定下往處竝以今者見減之人次次差送而已減之等第有闕勿補則亦足爲彌縫之道矣上曰然則始自科額而減之何如近聞譯科無應試之人每有苟充之時云然則焉用許多科額爲哉秉模曰應科之無人槪以無所利益之故也苟若釐弊則不患無生徒之漸少矣上曰退與該院都提擧相議草記好矣履素曰臣於前判敦寧金持默被謫事適有愚見敢此仰達矣申大謙則認以金持默置標之地至有今番駭妄之擧金持默則雖無置標之事受囑於首醫康命吉以己物樣使之借名俾免他人侵奪之弊知其爲部字內而許其借名以爲藉口之資者誠有不審之罪矣第其情實大異於置標而被謫罪名則在於置標揆以刑政恐有區別參酌之道矣上曰然則不可置之䵝昧之科一番拿覈在所不已履素曰若於禁標內置標則罪固難恕而以臣所知不爲置標丁寧無疑恐無更覈之端矣秉模曰臣亦聞其事實只有借名之罪果無置標之事雖不更査恐無䵝昧之端矣上曰然則申大謙之認爲金持默家眞箇置標事勢固然然持默本情之曖昧旣如許則配則過矣只以非己物而稱爲己物之罪言之亦不可全然勿論定配分揀施以削黜之典可也出擧條上曰所謂置標云者果非金持默所自爲之狀予亦微聞之矣其人甚柔善故有此擧而大體言之則申大謙旣曰認爲重臣置標之故先占入葬云爾而處分之止於流竄蓋有分罪之地則重臣之替受其罪烏得免乎不但禁標之不可冒犯而已至有雲觀置簿云云之說則名雖置標其所爲罪顧何間於入葬而若欲聲言當至何境此予所以勿令提起雲觀二字者也今則但以禁標言之可也而康命吉則中人也中人則固無禁葬之例而名曰朝士何敢冒禁而置標乎向在己丑鰲興府院君喪葬時朝家之優恤何如其家之勢力又何如而淨土近處因金漢祿之占山將欲用之以其有不敢用之人言故龜柱亦不敢用之以鰲興當日地處猶尙如此矣但以卿等所奏觀之則名雖置標實不置標則可謂的實以其不禁與受囑之故至於行遣果不無可議予雖從施於卿等之請而擧條辭意則務從詳備使人人知法禁則本如是罪名則當如此而特以非置標之故有所寬恕則可也近以申大謙事殆同無事中有事便作一場酬應之勞矣大謙之如是處分煞費心力者非爲渠也念渠家也渠家名雖武家果何許之家也渠是故捕將申旼之子乎敬懋曰然矣上曰因渠駭妄之致使其旣骨之親有此罔極之擧亦有人心則奚但其顙有泚而已且念渠若發配則移葬恐無路此時大謙之心當如何耶頃以重罪遠配者亦有歸葬給暇之例使之待完葬發配而此非出於文跡之事故只爲分付金吾矣卿等知之乎履素曰臣等今始承聞而欽仰聖德矣秉模曰向以武臣已經邊地中瓜前貶罷罪罷及非特敎而準限前內遷者一一査出履歷勿施之意筵稟後分付兩銓矣以其界限之姑未稟定擧行未免疑眩臣意亞將則事面自別此則勿論自曾經兵閫以下宜在勿施至於親年呈遞及在任遭艱等公頉亦不可混歸於勿施令兵曹秩秩區別具別單草記以爲釐正官案永久遵行之地何如上曰格外遷轉之人旣欲定限則亞將雖無論其餘自當竝論於勿施中於此已有料量者第令兵曹書入別單以待處分可也出擧條上曰兵判持武臣堂上以上履歷入侍可也耆裕承命出還奏曰兵曹判書今日懸病而不爲入來矣上曰然則卿等筵退後申飭兩銓區別書入可也用人之道文武無間而我朝用人專尙地閥則武之將臣卽與文之相臣等耳近來則將臣之子以武進者曾不如遐鄕冷族如訓御兩將臣之子或已經承宣或邊地遞來近十年而應遷之職輒居人後此是何等政例也故重臣金聖應則三十八爲訓將今之將臣之子或有年近四十而未經防禦者此豈成說乎此非爲渠輩進塗地也用人之法政曹之例亦不可放過卿等常加提飭於銓曹可也履素曰臣今夏自湖南歸路適聞井邑民人齊訴而係是民瘼故敢此仰達矣井邑縣大同則輸納於興德縣沙浦四十里之地而田稅則遠輸於法聖鎭一百二十里地沙浦則優於一日往返法聖則動費數日不但百里外擔負遠輸之難一包納之諸般浮費殆至五六斗其爲民邑痼弊莫過於此且以水路言之法浦漕船路由沙浦浦口每經七山險洋故種種致敗亦由於此自沙浦直爲裝發旣避險洋又便行船而長城高敞兩邑稅大同曾爲出浦於法聖矣以遠輸之難年前移捧於興德沙浦蓋兩邑距法聖近爲半日程遠不過七十里而得以變通民蒙其惠獨本邑以百里外遠地見漏於變通者實爲向隅之歎云當初稅大同移納兩處分以二之者雖未知設施之本意而長城高敞兩邑以稍遠之邑尙在變通則井邑民向隅之歎固無怪矣事係變通以一時民訴不可遽施分付該道道臣營邑爛商後果然有爲弊之端則依長城高敞例田稅亦爲移捧於沙浦俾除民弊之地何如上曰其便否令道臣狀聞後決處可也出擧條履素曰孝行贈職卽朝家樹風聲之政而取見近來政眼則如孝子洪得一李慶恒李憲朱安構行誼地閥少無遜於已贈之人而未免見漏亦令該曹施以南臺之贈何如上曰依爲之出擧條秉模曰華城城役雖已姑停用下物力之未及區處者不可不趁今變通關西會付折米一萬石劃給使之從便取用何如上曰依爲之五千石補用於城役五千石劃給該府以爲明年幸行時所用可也出擧條在學曰卽見江原監司李勉兢歙谷縣殺獄更査啓本則只以原文案謄書一通尾附跋辭以啓矣凡査啓之規若有屢次更査之事自本道或關飭該邑或別定推官究覈取招具式啓聞乃是不易之例而今此啓本初無行査之事只取原案論啓有若審理文書者旣違法例極涉疎忽該道臣推考啓本還下送使之改修正上來後稟處何如上曰依爲之出擧條在學曰卽見全羅監司啓本島配罪人李圭宅等九人移配事請令該曹稟處矣九人罪名雖爲稍重而與逆獄罪人之島配者有異當初移配之命出於荒年軫念之聖意而諸島皆是尤甚則以道內陸邑中遠地移配恐似合宜矣上曰依爲之出擧條致中曰冬至祭祭官當爲磨鍊南行參上極苟艱無以分排抄啓文臣承文參下宣傳官都摠府官員壯勇營將官依前通融塡差何如上曰依爲之出擧條上曰政官牌招開政出榻敎命退諸臣以次退出